Clicks: ‘Verwyder produkte van rak’ – kleinsakeministerEFF-lede by die Clicks in die Mall of the North in Polokwane (Foto: Verskaf) Terwyl die regering die wetteloosheid veroordeel het wat Maandag die EFF se optrede teen die winkelgroep Clicks gekenmerk het, het die minister van kleinsakeontwikkeling, Khumbudzo Ntshavheni, die winkelgroep se verskoning as “betekenisloos” afgemaak en gesê TRESemmé-haarprodukte behoort van die groep se rakke verwyder te word. ŉ Herrie het vroeër losgebars oor ŉ advertensie op Clicks se webwerf – wat hy intussen verwyder het en herhaaldelik om verskoning voor gevra het – waarin na verskillende vroue se verskillende haarsoorte verwys word. Die advertensie is as rassisties bestempel. EFF-lede het gister by verskeie Clicks-winkels betoog en in sommige gevalle is groot skade aangerig. “Clicks snap glad nie dat die oortredings nie net gaan oor foto’s wat onsensitief is nie, maar oor die feit dat dit die rassistiese siening van TRESemmé verteenwoordig en ŉ weerspieëling is van die voortgesette ondermyning van die skoonheid van Afrika-vroue, asook die geweld waaraan hulle onderwerp word wanneer hulle oënskynlik nie aan sekere oppervlakkige standaarde voldoen nie,” het Ntshavheni gesê. Verskeie winkels is tydens die betogings beskadig. (Foto: Twitter) Sy sê die onttrekking van die advertensie is onvoldoende en TRESemmé-produkte moet van Clicks se rakke verwyder word as ŉ manier om “geen verbintenis hoegenaamd met verskaffers wat rassistiese en onsensitiewe bemarking bevorder”, te kenne te gee. Ntshavheni sê as Clicks ernstig daaroor is om ŉ trots Suid-Afrikaanse korporatiewe burger te wees, sal hy stappe doen om produkte wat deur klein, mediumgrootte en mikro-ondernemings (KMMO’s) vir swart mense se hare vervaardig is, aan te hou. “Die departement van kleinsakeontwikkeling is beskikbaar om Clicks te help om meer Afrika-haarprodukte, gemaak deur Suid-Afrikaanse KMMO’s, vir sy rakke beskikbaar te stel.” Ntshavheni sê die tyd vir lippediens is verby en verskonings moet deur daadwerklike stappe gesteun word. Volgens haar kan ŉ nierassige en gelyke samelewing net deur ŉ inklusiewe ekonomie gesteun word. Die regering het intussen in ŉ verklaring gesê hy slaan ag op die woede oor die advertensie en hoewel hy ook verontrus word deur die rassisme daarin, is die wetteloosheid en beskadiging van Clicks-winkels teenstrydig met die gees van vrede en respek vir menseregte in Suid-Afrika. We thank all Commissars, provincial, regional, & branch leaders & all our ground forces for your discipline today. Tomorrow we are on again. Ours is a peaceful protest to help @Clicks_SA close all their stores in SA. United in action, together with workers. Salute! #EFFMustRise — Julius Sello Malema (@Julius_S_Malema) September 7, 2020 Volgens die regering is wettelose gedrag nie ŉ manier om konflik op te los nie en hy doen ŉ beroep op mense om nie eiemagtig op te tree terwyl die saak bespreek word nie. Mense word ook versoek om enige voorval van intimidasie of geweld by die polisie aan te meld. “Ons bly verbind tot die waardes van demokrasie. Enige vorm van diskriminasie of skending van menseregte, om watter rede ook al, kan nie geduld word nie omdat dit die vordering in die bou van ŉ verenigde, demokratiese land ondermyn,” het Jackson Mthembu, minister in die presidensie, gesê. Mthembu het gesê die stryd teen diskriminasie is steeds vir die regering ŉ prioriteit. “Selfs met die teenstand van ŉ klein minderheid gaan ons voort met pogings om ŉ Suid-Afrika te bou waarop ons almal trots kan wees. Aan die begin van Erfenismaand word ons herinner aan die talle kulture, tradisies en tale wat van ons maak wie ons is. “Laat ons mekaar in die gees van maatskaplike samehorigheid koester en respekteer ongeag kleur, agtergrond, geslag of geloof,” het Mthembu gesê.